**PREDSTAVITEV KANDIDATURE ZA ČLANICO URADNIŠKEGA SVETA**

**NEVENKA VRATANAR**

Drage kolegice, dragi kolegi,

z željo in s ciljem prispevati k dodatni krepitvi učinkovitosti in transparentnosti dela Uradniškega sveta, kandidiram za članico tega pomembnega organa.

Na svoji karierni poti sem opravljala zelo različne naloge in reševala svojevrstne izzive v različnih organizacijah in v različnih vlogah. Moji začetki segajo v obdobje dela s strankami, ki me je pravzaprav vzpodbudilo k razmišljanju in prilagajanju dela ter ustreznemu odzivanju na situacije v okviru sodelovanja z različnimi tipi sogovornikov. V organih ožje državne uprave sem pridobila številne izkušnje in poglobljeno znanje s področja vodenja in organizacije dela ter oblikovanja sistemskih rešitev. Pri opravljanju nalog vodje kabineta pri več ministrih in generalne sekretarke sem se izurila tudi v vrednotenju in tehtanju strokovnih in politično obarvanih odločitev ter pri sprejemanju še dopustnih kompromisnih rešitev. Razvila sem tudi sposobnost interdisciplinarnega povezovanja vsebin ter dela z različnimi deležniki na nacionalni in mednarodni ravni.

Svoje znanje in izkušnje na tem področju sem nadgrajevala tako teoretično prek različnih usposabljanj kot praktično na vodstvenih delovnih mestih, prav tako prek sodelovanja v različnih delovnih in projektnih skupinah.

Ves čas in vsakič znova pa sem ugotavljala, da mi ni toliko pomembno, s kakšnimi izzivi se srečujem kot to, s kom sodelujem pri njihovem reševanju. Uspešno delo in sodelovanje pa je bilo v veliki meri odvisno tudi od veščin posameznih vodij organizacijskih enot, projektnih in delovnih skupin. Zato ocenjujem, da je dejstvo, kdo zaseda ta delovna mesta, ključnega pomena za zdravo, inovativno in vzpodbudno delovno okolje zaposlenih ter s tem učinkovito doseganje ciljev v zadovoljstvo naših uporabnikov.

Razvoj in čim boljši pogoji dela v naši sredini so nujni. Spremembe se dogajajo vedno hitreje in z vedno večjo stopnjo digitalizacije, zato je še kako pomembno, kdo in s kakšnimi ravnanji ter kompetencami jih usmerja, obvladuje in uresničuje.

Ves ta razvoj in digitalizacija procesov vključno z umetno inteligenco ne bo dosegel želenih rezultatov, če za njim ne bo odgovornih in ustrezno usposobljenih ljudi, ki bodo te procese razvijali in jim začrtali pravo smer.

Svoje dolgoletne izkušnje in pridobljeno znanje bi rada delila z ekipo Uradniškega sveta, ki ga sestavljajo strokovnjaki tako na vsebinskih področjih kot na področju upravljanja s človeškimi viri.

Vesela bom, če mi boste namenili enega od vaših treh glasov, saj bom tako lahko širila svoje znanje in hkrati po svojih najboljših močeh prispevala k razvoju na področju človeških virov, ki so pogoj za uspešno delovanje našega področja udejstvovanja.

Nevenka Vratanar